b'\n_START_ARTICLE_\nHerman Joutsen\n_START_PARAGRAPH_\nHerman Joutsen (1924 Salmi \xe2\x80\x93 2011 Kuopio) oli suomalainen kuvanveist\xc3\xa4j\xc3\xa4. H\xc3\xa4net tunnetaan erityisesti hevosaiheisista veistoksistaan sek\xc3\xa4 luovutettuun Karjalaan liittyvist\xc3\xa4 muistomerkeist\xc3\xa4. Joutsen aloitti uransa taidemaalarina, jolloin h\xc3\xa4n maalasi paljon saattoristej\xc3\xa4 ja ristiinnaulitun kuvia ortodoksisiin j\xc3\xa4lleenrakennuskirkkoihin.  Tultuaan allergiseksi maalauksessa tarvittaville liuottimille, h\xc3\xa4n siirtyi kuvanveist\xc3\xa4j\xc3\xa4ksi._NEWLINE_Itsekin raviurheilua harrastaneena h\xc3\xa4n on tehnyt veistoksia useista tunnetuista ravihevosista, kuten Eri-Aaroni ja Reipas. Luonnollisen kokoisten hevospatsaiden lis\xc3\xa4ksi Joutsen on tehnyt useita pienoispatsaita. H\xc3\xa4nen tekem\xc3\xa4ns\xc3\xa4 pienoisveistos on ravikilpailuissa kunniapalkintona muun muassa Suomen Derbyss\xc3\xa4 sek\xc3\xa4 Ruotsin Kriteriumissa. _NEWLINE_Herman Joutsenen teoksista tunnetuimpia ovat Sein\xc3\xa4joella oleva Suomenhevonen \xe2\x80\x93 sotahevonen, Adolf Ehrnroothin muistoreliefi Turussa  sek\xc3\xa4 Veikko Vennamon muistomerkki Lapinlahdella.'